यूपी कांग्रेस विधायक दल की नेता बनीं अराधना मिश्रा, पार्टी महासचिव केसी वेणुगोपाल ने जारी किया पत्र
अराधना मिश्रा साल 2017 में भी कांग्रेस विधायक दल की नेता चुनी गई थीं। उन्हें प्रियंका गांधी का करीबी माना जाता है। गौरतलब है कि यूपी विधानसभा चुनावों में कांग्रेस ने केवल 2 सीटों पर जीत हासिल की है।
लखनऊ: यूपी विधानसभा चुनाव में रामपुर खास से कांग्रेस के टिकट पर जीत हासिल करने वाली अराधना मिश्रा 'मोना' को बड़ी जिम्मेदारी मिली है। अराधना मिश्रा को यूपी कांग्रेस विधायक दल का नेता चुना गया है। रविवार को कांग्रेस के महासचिव और सांसद केसी वेणुगोपाल ने पत्र जारी कर अराधना की आधिकारिक नियुक्ति की घोषणा की। अराधना मिश्रा साल 2017 में भी कांग्रेस विधायक दल की नेता चुनी गई थीं। उन्हें प्रियंका गांधी का करीबी माना जाता है। केसी वेणुगोपाल ने इस पत्र में लिखा है कि कांग्रेस अध्यक्ष ने आपको (अराधना मिश्रा) यूपी कांग्रेस विधायक दल का नेता चुना है। गौरतलब है कि यूपी विधानसभा चुनावों में कांग्रेस ने केवल 2 सीटों पर जीत हासिल की है। जिसमें रामपुर खास से अराधना मिश्रा और महाराजगंज के फरेंदा से वीरेंद्र चौधरी जीते थे। बता दें कि 403 सीटों पर हुए इस चुनाव में बीजेपी गठबंधन को 273 सीटें मिलीं और सपा गठबंधन को 125 सीटें मिलीं। वहीं बसपा को इस चुनाव में केवल एक सीट ही मिल पाई।बता दें कि यूपी में कांग्रेस की हालत बीते कुछ सालों से ज्यादा अच्छी नहीं है। साल 2017 के विधानसभा चुनावों में भी कांग्रेस को केवल 7 सीटें मिली थीं। बीते चुनाव में कांग्रेस और सपा ने मिलकर चुनाव लड़ा था। इसके बावजूद पार्टी को करारी हार का सामना करना पड़ा।